Document ID: 32010D0043

A BIZOTTSÁG HATÁROZATA
(2009. december 22.)
a 92/43/EGK tanácsi irányelv értelmében az atlanti biogeográfiai régió közösségi jelentőségű természeti területeit tartalmazó, harmadik alkalommal frissített jegyzék elfogadásáról
(az értesítés a C(2009) 10405. számú dokumentummal történt)
(2010/43/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a természetes élőhelyek, valamint a vadon élő állatok és növények védelméről szóló 1992. május 21-i 92/43/EGK tanácsi irányelvre (1) és különösen annak 4. cikke (2) bekezdése harmadik albekezdésére,
mivel:
(1)
A 92/43/EGK irányelv 1. cikke c) pontjának iii. alpontjában említett atlanti biogeográfiai régió az irányelv 20. cikke alapján létrehozott bizottság (a továbbiakban: Élőhelyvédelmi Bizottság) által 2005. április 25-én elfogadott biogeográfiai térképnek megfelelően Írország, Hollandia és az Egyesült Királyság teljes területét és Belgium, Dánia, Németország, Spanyolország, Franciaország és Portugália egyes részeit foglalja magában.
(2)
További előrelépés szükséges az 1995-ben kezdeményezett, a Natura 2000 hálózat tényleges létrehozására irányuló folyamatban, amely nélkülözhetetlen eleme a biológiai sokféleség védelmének a Közösségben.
(3)
Az atlanti biogeográfiai régió közösségi jelentőségű természeti területeinek alapjegyzékét, valamint első és második alkalommal frissített jegyzékét a 92/43/EGK irányelv értelmében a 2004/813/EK (2), a 2008/23/EK (3) és a 2009/96/EK (4) bizottsági határozattal fogadták el. A 92/43/EGK irányelv 4. cikkének (4) bekezdése és 6. cikkének (1) bekezdése alapján az érintett tagállamoknak a lehető leghamarabb, de legfeljebb hat éven belül különleges természetvédelmi területté kell nyilvánítaniuk az atlanti biogeográfiai régió közösségi jelentőségű természeti területeinek jegyzékében szereplő területeket, valamint meg kell határozniuk a természetvédelmi prioritásokat és a szükséges természetvédelmi intézkedéseket.
(4)
A Natura 2000 hálózat folyamatos kiigazítása miatt a közösségi jelentőségű természeti területek jegyzékét felülvizsgálják. Ezért indokolt az atlanti jegyzék harmadik alkalommal történő frissítése.
(5)
Az atlanti biogeográfiai régió közösségi jelentőségű természeti területeit tartalmazó jegyzék harmadik frissítése egyrészt azért indokolt, mert a tagállamok 2007 óta további területeket javasoltak felvételre az atlanti biogeográfiai régió - a 92/43/EGK irányelv 1. cikkének értelmében - közösségi jelentőségűnek minősülő természeti területei közé. A 92/43/EGK irányelv 4. cikkének (4) bekezdésében és 6. cikkének (1) bekezdésében meghatározott kötelezettségek a lehető leghamarabb, de legkésőbb hat éven belül alkalmazandók azt követően, hogy az atlanti biogeográfiai régió közösségi jelentőségű természeti területeit tartalmazó, harmadik alkalommal frissített jegyzékét elfogadták.
(6)
Az atlanti biogeográfiai régió közösségi jelentőségű természeti területeit tartalmazó jegyzék harmadik alkalommal történő frissítése másrészt azért indokolt, mert figyelembe kell venni a tagállamok által a területekkel kapcsolatban közölt információkban a közösségi alapjegyzék, illetve az első és második alkalommal frissített jegyzék elfogadása óta bekövetkezett változásokat. Az atlanti biogeográfiai régió közösségi jelentőségű természeti területeit tartalmazó, harmadik alkalommal frissített jegyzék ily módon az atlanti biogeográfiai régió közösségi jelentőségű természeti területeit tartalmazó alapjegyzék konszolidált változatának tekinthető. Fontos hangsúlyozni, hogy a 92/43/EGK irányelv 4. cikkének (4) bekezdésében és 6. cikkének (1) bekezdésében meghatározott kötelezettségek az atlanti biogeográfiai régió közösségi jelentőségű természeti területeit tartalmazó alapjegyzék, illetve első és második alkalommal frissített jegyzék elfogadását követően a lehető leghamarabb, de legkésőbb hat éven belül alkalmazandók, attól függően, hogy az egyes közösségi jelentőségű természeti területek mely jegyzékben kerültek először felvételre.
(7)
Az atlanti biogeográfiai régiót illetően a 92/43/EGK irányelv 1. cikke értelmében közösségi jelentőségűnek minősülő természeti területek közé felvételre javasolt területek jegyzékeit az érintett tagállamok 2002 márciusa és 2008 novembere között az irányelv 4. cikke (1) bekezdésének megfelelően átadták a Bizottságnak.
(8)
A javasolt területek jegyzékéhez a Natura 2000 keretében javasolt területek adatszolgáltatási űrlapjáról szóló, 1996. december 18-i 97/266/EK bizottsági határozatban (5) megállapított formában csatolták az egyes területekre vonatkozó információkat.
(9)
Ezek az információk magukban foglalják az érintett tagállamok által továbbított legfrissebb és hiteles térképet, a terület nevét, elhelyezkedését és kiterjedését, valamint a 92/43/EGK irányelv III. mellékletében meghatározott szempontok szerint nyert adatokat.
(10)
A Bizottság által az érintett tagállamokkal egyetértésben összeállított jegyzéktervezet alapján - amely az elsődleges fontosságú természetes élőhelytípusoknak és veszélyeztetett fajoknak otthont adó területeket is megjelöli - el kell fogadni az atlanti biogeográfiai régió közösségi jelentőségű természeti területként kiválasztott területeinek harmadik alkalommal frissített jegyzékét.
(11)
A 92/43/EGK irányelv 11. cikke szerinti felügyelet eredményeképpen a természetes élőhelytípusok és a fajok előfordulására és elterjedésére vonatkozó ismeretek folyamatosan bővülnek. Ennek megfelelően a területek közösségi szintű értékelésére és kiválasztására a jelenleg rendelkezésre álló legjobb minőségű információk alapján került sor.
(12)
Egyes tagállamok nem javasoltak elegendő területet a 92/43/EGK irányelv követelményeinek megfelelő egyes élőhelytípusok és fajok esetében. Ezért ezen élőhelytípusokra és fajokra nézve nem jelenthető ki, hogy a Natura 2000 hálózat teljes. Figyelembe véve a tájékoztatás késedelmes kézhez vételét és a tagállamokkal történő megegyezés elhúzódását, indokolt elfogadni a területek harmadik alkalommal frissített jegyzékét, amelyet majd a 92/43/EGK irányelv 4. cikkének rendelkezéseivel összhangban felül kell vizsgálni.
(13)
Mivel az ismeretek nem teljesek a 92/43/EGK irányelv I. mellékletében szereplő természetes élőhelytípusok és a II. mellékletében szereplő fajok előfordulására és elterjedésére vonatkozóan, nem lehet következtetést levonni a tekintetben, hogy esetükben a Natura 2000 hálózat teljes-e vagy sem. A jegyzéket szükség esetén felül kell vizsgálni a 92/43/EGK irányelv 4. cikkének megfelelően.
(14)
Az egyértelműség és átláthatóság érdekében a 2009/96/EK határozat helyébe újnak kell lépnie.
(15)
Az e határozatban előírt intézkedések összhangban vannak az Élőhelyvédelmi Bizottság véleményével,
ELFOGADTA EZT A HATÁROZATOT:
1. cikk
A 92/43/EGK irányelv 4. cikke (2) bekezdése harmadik albekezdésének megfelelően az atlanti biogeográfiai régió közösségi jelentőségű természeti területeinek harmadik alkalommal frissített jegyzékét e határozat melléklete tartalmazza.
2. cikk
A 2009/96/EK határozat hatályát veszti.
3. cikk
Ennek a határozatnak a tagállamok a címzettjei.
Kelt Brüsszelben, 2009. december 22-én.

Labels: 10
12
18
20